**Eiropas Cilvēktiesību tiesa pasludina spriedumu lietā**

**Vaščenkovs pret Latviju**

**15.12.2016.**

2012. gada 16. maija Tiesā iesniegtajā pieteikumā Maksims Vaščenkovs (iesniedzējs), atsaucoties uz Konvencijas 5.pantu (tiesības uz brīvību un drošību) sūdzējās par iesniedzējam noteiktā drošības līdzekļa – apcietinājuma – piemērošanas kārtības un likumības kontroli.

Visupirms Tiesa atzina, ka iesniedzēja vecmāmiņai pēc iesniedzēja nāves 2015. gadā ir tiesības turpināt tiesvedību Tiesā iesniedzēja vietā gan materiālu, gan morālu apsvērumu dēļ.

Vērtējot iesniedzēja sūdzību pēc būtības, Tiesa atgādināja, ka atbilstoši Konvencijas 5. panta prasībām persona, kas tiek turēta aizdomās par noziedzīga nodarījuma izdarīšanu un atrodas apcietinājumā, ir jāatbrīvo no apcietinājuma, ja vien valsts nevar sniegt pārliecinošus argumentus, ka personu nepieciešams paturēt apcietinājumā.

Vērtējot lēmumos par turpmāku apcietinājuma piemērošanu sniegto pamatojumu, Tiesa norādīja, ka nacionālo tiesu tiesneši galvenokārt atsaucās uz lietas materiāliem, ka iesniedzējs tiek turēt aizdomās par laupīšanu, taču nenorādot iemeslus “pamatotām aizdomām”, ka iesniedzējs varētu būt izdarījis šo noziedzīgo nodarījumu. Tāpat Tiesa norādīja, ka lēmumos par apcietinājuma turpmāku piemērošanu iekļautas atsauces uz aizdomām, ka iesniedzējs varētu būt izdarījis zādzību, neskatoties uz to, ka maksimālais apcietinājuma termiņš aizdomās par šādu noziegumu izdarīšanu jau bija iztecējis. Tiesas ieskatā valsts iestādes nebija sniegušas “atbilstošus un pietiekamus” argumentus, lai pamatotu iesniedzēja turpmāku atrašanos apcietinājumā, tādēļ Tiesa vienbalsīgi atzina, ka ir pieļauts Konvencijas 5. panta 3. punkta pārkāpums.

Iesniedzējs lūdza piespriest kompensāciju par morālo kaitējumu EUR 12 500 apmērā, taču Tiesa šo prasību apmierināja tikai daļēji, kompensācijā par morālo kaitējumu piešķirot EUR 3 000.

Saskaņā ar Konvencijas 43. panta 1. punktu, trīs mēnešu laikā no sprieduma pasludināšanas dienas to var pārsūdzēt Tiesas Lielajā palātā.

Pilns 2016 . gada 15. decembra Tiesas sprieduma teksts angļu valodā ir pieejams [Tiesas tiešsaistes vietnē](http://hudoc.echr.coe.int/sites/eng/Pages/search.aspx%22%20%5Ct%20%22_blank). Lai atrastu spriedumu, Tiesas datu bāzes izvērstās meklēšanas sadaļā (ADVANCED SEARCH) jāievada iesnieguma numurs (30795/12) un sprieduma pasludināšanas datums (15/12/2016).

**Fakti lietā Vaščenkovs pret Latviju**

2011. gada jūlijā un augustā Valsts policija ierosināja četras krimināllietas par trīs zādzības un viena laupīšanas gadījumiem.

2011. gada 15.augustā Valsts policijas inspektore pieņēma lēmumu par iesniedzēja atzīšanu par aizdomās turēto krimināllietā. Tajā pašā dienā tika pieņemts lēmums par iesniedzēja atzīšanu par aizdomās turēto vēl divos citos kriminālprocesos. 2011. gada 19. augustā iesniedzējs atzīts par aizdomās turēto vēl vienā krimināllietā.

2011. gada 16. augustā Ludzas rajona tiesas izmeklēšanas tiesnesis pieņēma lēmumu par drošības līdzekļa – apcietinājuma – piemērošanu pirmajā krimināllietā. Iesniedzējs šo lēmumu pārsūdzēja Latgales apgabaltiesā, kura 2011. gada 2. septembrī pieņēma lēmumu atstāt iesniedzējam piemēroto drošības līdzekli negrozītu.

2011. gada 29. augustā Ludzas rajona prokuratūras virsprokurors apvienoja visas krimināllietas vienā lietvedībā.

2011. gada 28. septembrī prokurore pieņēma lēmumu par krimināllietas nodošanu tiesai.

Laikā no 2011. gada 17. oktobra līdz 2013. gada 11. aprīlim kopumā tika pieņemti septiņi lēmumi par drošības līdzekļa – apcietinājuma – turpmāku piemērošanu iesniedzējam.

2013. gada 11. jūlijā tika pieņemts lēmums par iesniedzējam piemērotā drošības līdzekļa apcietinājuma grozīšanu uz nodošanu policijas uzraudzībā.

2015. gada 3. novembrī iesniedzējs nomira, un viņa vecmāmiņa kā viņa  tuvākā radiniece informēja Tiesu, ka vēlas turpināt tiesvedību Tiesā iesniedzēja vietā.